Алтай дәүләт медицина университеты — Барнаул ҡалаһындағы медицина һәм һаулыҡ һаҡлау өлкәһендәге юғары уҡыу йорто. 1954 йылдың 7 авгусында асыла. 1994 йылға тиклем институт статусына эйә була. Көнбайыш Себерҙең алдынғы медицина университеттарының һәм академияларының береһе булып тора. Университетта Рәсәйҙән һәм сит илдәрҙән 5000-дән ашыу студенттар, ординаторҙар һәм аспиранттар уҡый. Бөгөнгө көндә Алтай крайында эшләгән табиптарҙың һәм провизорҙарҙың 90%-тан күберәге АДМУ-ны тамамлаған. Университет шулай уҡ медицина һәм фармацевтика кадрҙарын әҙерләү һәм ҡайтанан әҙерләү буйынса өҫтәмә профессиональ һәм өҙлөкһөҙ медицина белеме биреүҙе тормошҡа ашыра.